AQ รูด 25% จับตาความชัดเจนแผนธุรกิจ
AQ รูด 25% จับตาความชัดเจนแผนธุรกิจ ปิดตลาดวันนี้ อยู่ที่ 0.09 บาท ลบ 0.03 บาท หรือ 25% สูงสุดที่ 0.13 บาท ต่ำสุดที่ 0.09 บาท มูลค่าซื้อขายที่ 775.77 ล้านบาท
11 ต.ค. 2560

สื่อข่าวรายงานว่า ราคาหุ้นบริษัท เอคิว เอสเตท จำกัด (มหาชน) หรือ AQ ล่าสุด ปิดตลาดวันนี้ อยู่ที่ 0.09 บาท ลบ 0.03 บาท หรือ 25% สูงสุดที่ 0.13 บาท ต่ำสุดที่ 0.09 บาท มูลค่าซื้อขายที่ 775.77 ล้านบาท ขณะที่ดัชนีตลาดหุ้นไทยโดยรวมบวก 0.42%

สำหรับปัจจัยส่งผลให้ราคาหุ้นปรับตัวลดลงในวันนี้ คาดว่ามาจากการที่นักลงทุนยังชะลอการลงทุนเพื่อรอความชัดเจนเกี่ยวกับแผนธุรกิจว่าบริษัทฯจะดำเนินการอย่างไรต่อไป โดยเฉพาะประเด็นของที่ดินจำนวน 4,323 ไร่ ตั้งอยู่ตามแนวถนนบางนา-ตราด (ทางหลวงหมายเลข 34) ถนนกรุงเทพฯ-ชลบุรีสายใหม่ (มอเตอร์เวย์) และวัดเกาะแก้ว
อนึ่งก่อนหน้านี้ AQ กับบริษัทโกลเด้นฯ และบริษัทโปรเกรสฯ ที่เป็นผู้ถือหุ้นใหญ่ในบริษัทโกลเด้นฯ ได้ตกลงเข้าทำสัญญาจัดการทรัพย์สินและแบ่งผลประโยชน์ มีระยะเวลา 3 ปี ระหว่างวันที่ 16 ตุลาคม 2558 ถึงวันที่ 16 กันยายน 2561 โดยให้ AQ เป็นผู้มีอำนาจเบ็ดเสร็จในการประนอมหนี้ รวมถึงบริหารจัดการในการขายที่ดินเพียงผู้เดียว
โดยเบื้องต้นมีรายงานเกี่ยวกับการดำเนินการ 2 แนวทาง คือ AQ จะเดินหน้าพัฒนาที่ดินผืนดังกล่าวให้กลายเป็นพื้นที่ใช้สำหรับเชิงพาณิชย์ หรือ จำหน่ายให้กับผู้พัฒนาอสังหาริมทรัพย์รายอื่น อย่างไรก็ตามหากมีความคืบหน้าในประเด็นดังกล่าวทางทีมงาน “ข่าวหุ้นธุรกิจ” จะรายงานให้ทราบในครั้งต่อไป